EL

Βρυξέλλες, 22.10.2009

COM(2009)557 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

για τις διασυνοριακές ηλεκτρονικές εμπορικές συναλλαγές μεταξύ επιχειρήσεων και καταναλωτών στην ΕΕ

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

για τις διασυνοριακές ηλεκτρονικές εμπορικές συναλλαγές μεταξύ επιχειρήσεων και καταναλωτών στην ΕΕ

Εισαγωγή

1. Σε μια εποχή οικονομικής δυσπραγίας για τα νοικοκυριά, οι ευρωπαίοι καταναλωτές ξοδεύουν περισσότερο χρόνο ψάχνοντας και συγκρίνοντας ηλεκτρονικές προσφορές, ελπίζοντας να πετύχουν τις χαμηλότερες δυνατές τιμές. Οι διασυνοριακές ηλεκτρονικές αγορές παρουσιάζουν δύο βασικά οφέλη για τους καταναλωτές: αύξηση της «γκάμας» των προϊόντων από τα οποία μπορούν να κάνουν τις επιλογές τους και δυνατότητα εξοικονόμησης χρημάτων. Θα ωφεληθούν επίσης οι καταναλωτές που ζουν σε απομονωμένες περιοχές, διότι θα μπορούν να αγοράζουν αγαθά σε χαμηλή τιμή. Οι διασυνοριακές ηλεκτρονικές εμπορικές συναλλαγές είναι, εξάλλου, επωφελείς και για τις επιχειρήσεις, διότι ανοίγουν νέες αγορές, παρέχουν πρόσβαση σε ευρύτερο κύκλο πελατών και ανταμείβουν τις καινοτόμες και ανταγωνιστικές επιχειρήσεις. Οι δυνατότητες της ηλεκτρονικής λιανικής εσωτερικής αγοράς είναι σημαντικές.

2. Ωστόσο, λόγω των εμποδίων που εξακολουθούν να υπάρχουν στην εσωτερική αγορά, το ευρωπαϊκό ηλεκτρονικό εμπόριο είναι ακόμη, σε μεγάλο βαθμό, περιχαρακωμένο μέσα στα εθνικά σύνορα των κρατών μελών. Τις περισσότερες φορές οι καταναλωτές δεν έχουν τη δυνατότητα να παραγγείλουν ηλεκτρονικά ένα προϊόν από επιχείρηση άλλης χώρας της ΕΕ. Πολύ συχνά οι επιχειρήσεις λιανικού εμπορίου αρνούνται να δεχθούν παραγγελίες από καταναλωτές που επιθυμούν να πραγματοποιήσουν διασυνοριακές αγορές. Μερικές φορές οι επιχειρήσεις διστάζουν να πραγματοποιήσουν διασυνοριακές πωλήσεις ή να επεκταθούν σε άλλες ή και σε όλες τις χώρες της ΕΕ.

3. Η Επιτροπή ανέλυσε το διασυνοριακό ηλεκτρονικό εμπόριο στην ΕΕ και προσδιόρισε τα εμπόδια που εξακολουθούν να υπάρχουν [1]. Ως επόμενο βήμα, η παρούσα ανακοίνωση αναλύει τον αντίκτυπο του σημερινού πολιτικού πλαισίου, που έχει επιπτώσεις στις πωλήσεις αγαθών μέσω του διασυνοριακού ηλεκτρονικού εμπορίου (το ηλεκτρονικό εμπόριο υπηρεσιών δεν εξετάζεται στην παρούσα ανακοίνωση). Επίσης, παρουσιάζει περαιτέρω στοιχεία για την έκταση των χαμένων ευκαιριών και προτείνει κατευθύνσεις δράσης. Η εμπιστοσύνη των καταναλωτών στο ηλεκτρονικό περιβάλλον επηρεάζεται από πολλούς παράγοντες, όπως οι ανησυχίες για την προστασία των προσωπικών δεδομένων, ο κίνδυνος αγοράς προϊόντων απομίμησης/παραποίησης ή η εμφάνιση νέων ειδών αθέμιτων ηλεκτρονικών εμπορικών πρακτικών. Τα ζητήματα αυτά αφορούν γενικότερα το ηλεκτρονικό περιβάλλον και δεν θεωρείται ότι δημιουργούν ειδικά εμπόδια μόνο για τους καταναλωτές και τους εμπόρους που συμμετέχουν στο διασυνοριακό εμπόριο. Συνεπώς, δεν εξετάζονται στην παρούσα ανακοίνωση.

Μια κατακερματισμένη ηλεκτρονική εσωτερική αγορά

4. Ενώ το ηλεκτρονικό εμπόριο «απογειώνεται» σε εθνικό επίπεδο, η χρήση του διαδικτύου από τους καταναλωτές για την αγορά αγαθών (ή υπηρεσιών) από άλλο κράτος μέλος εξακολουθεί να είναι σχετικά χαμηλή. Το χάσμα μεταξύ του εσωτερικού και του διασυνοριακού ηλεκτρονικού εμπορίου διευρύνεται λόγω των εμποδίων που υπάρχουν στην εσωτερική αγορά. Από το 2006 ως το 2008 το ποσοστό του συνόλου των καταναλωτών της ΕΕ που αγόρασαν τουλάχιστον ένα προϊόν μέσω του διαδικτύου το προηγούμενο έτος αυξήθηκε από 27% σε 33%, ενώ το διασυνοριακό ηλεκτρονικό εμπόριο παρέμεινε σταθερό (από 6% αυξήθηκε σε 7%) [2].

5. Οι καταναλωτές σε όλη την Ευρώπη αναγνωρίζουν ότι οι διασυνοριακές αγορές προσφέρουν πλεονεκτήματα, έστω και αν δεν τα απολαμβάνουν ακόμη. Το ένα τρίτο των πολιτών της ΕΕ θα δεχόταν να αγοράσει ηλεκτρονικά ένα προϊόν ή μια υπηρεσία από άλλο κράτος μέλος, αν είναι φτηνότερο ή καλύτερο [3]. Ανάλογος αριθμός καταναλωτών είναι επίσης πρόθυμος να πραγματοποιήσει μια αγορά σε άλλη γλώσσα, ενώ το 59% των επιχειρήσεων λιανικού εμπορίου είναι πρόθυμες να πραγματοποιήσουν συναλλαγές σε περισσότερες από μία γλώσσες [4].

6. Το διασυνοριακό εμπόριο δίνει στις επιχειρήσεις ένα κίνητρο για να επεκτείνουν την πελατειακή τους βάση και να διεισδύσουν σε νέες αγορές. Ωστόσο, λίγα είναι τα ηλεκτρονικά καταστήματα που είναι πρόθυμα να εξυπηρετήσουν ξένους πελάτες. Αν και το 51% των επιχειρήσεων λιανικού εμπορίου της ΕΕ των 27 πραγματοποιούν πωλήσεις με ηλεκτρονικά μέσα, μόνο το 21% το κάνουν σε διασυνοριακό επίπεδο. Οι επιχειρήσεις λιανικού εμπορίου που πραγματοποιούν διασυνοριακές εμπορικές συναλλαγές πωλούν συνήθως τα προϊόντα τους μόνο σε πολύ λίγα κράτη μέλη: μόνο το 4% των εν λόγω επιχειρήσεων λιανικού εμπορίου πραγματοποιούν εμπορικές συναλλαγές με 10 ή περισσότερα κράτη μέλη, ενώ οι περισσότερες από τις επιχειρήσεις αυτές περιορίζονται σε εμπορικές συναλλαγές με ένα ή δύο άλλα κράτη μέλη [5].

Τα πλεονεκτηματα μιας ολοκληρωμένης ηλεκτρονικής εσωτερικής αγοράς

Μεγαλύτερη πιθανότητα εύρεσης φτηνότερων προσφορών

7. Οι διασυνοριακές ηλεκτρονικές αγορές προϊόντων αυξάνουν τη δυνατότητα εξοικονόμησης χρημάτων, λόγω της μεγαλύτερης ποικιλίας προσφορών για τα ίδια προϊόντα. Για τον καταναλωτή το εύρος των πιθανών ευκαιριών εξοικονόμησης χρημάτων αποκαλύπτεται μόνο κατά τη διάρκεια της διαδικασίας της αγοράς, με την αναζήτηση των προϊόντων και τη σύγκριση των προσφορών. Το αποτέλεσμα μιας έρευνας που έγινε σε κοινοτική κλίμακα σε καταστήματα ηλεκτρονικών αγορών δίνει μια ιδέα των δυνατοτήτων εξοικονόμησης χρημάτων που προσφέρουν στους καταναλωτές οι πραγματικές διασυνοριακές συναλλαγές.

8. Ζητήθηκε από τους ερευνητές, που βρίσκονταν και στα 27 κράτη μέλη της ΕΕ, να αναζητήσουν 100 δημοφιλή προϊόντα στο διαδίκτυο και να καταγράψουν τη συνολική τιμή που θα είχαν καταβάλει, αν αγόραζαν τα εν λόγω αγαθά. Σε όσες περιπτώσεις βρέθηκαν τόσο εγχώριες όσο και διασυνοριακές προσφορές, έγινε σύγκριση των σχετικών τιμών, συμπεριλαμβανομένων όλων των επιβαρύνσεων και εξόδων παράδοσης. Το σχήμα 1 παρουσιάζει τις σημαντικές δυνατότητες εξοικονόμησης χρημάτων που προσφέρουν οι διασυνοριακές συναλλαγές, ακόμη και αν υποτεθεί ότι, για να ενθαρρυνθούν οι καταναλωτές να κάνουν τις αγορές τους διασυνοριακά, θα χρειαζόταν εξοικονόμηση της τάξης του 10% [6].

Σχήμα 1. Ποσοστό των περιπτώσεων στις οποίες η καλύτερη διασυνοριακή προσφορά ήταν φτηνότερη ή τουλάχιστον 10% φτηνότερη από την καλύτερη εγχώρια προσφορά

(...PICT...)

(...PICT...)

Πηγή : YouGovPsychonomics (2009)

9. Σε 13 από τα 27 κράτη μέλη της ΕΕ (Πορτογαλία, Ιταλία, Σλοβενία, Ισπανία, Δανία, Ρουμανία, Λετονία, Ελλάδα, Εσθονία, Φινλανδία, Ουγγαρία, Κύπρος, Μάλτα), για τουλάχιστον τις μισές από τις συνολικές αναζητήσεις προϊόντων, οι ερευνητές βρήκαν μία διασυνοριακή προσφορά που ήταν τουλάχιστον 10% φτηνότερη από την καλύτερη εγχώρια προσφορά. Αυτό το αποτέλεσμα επιβεβαιώνει ότι οι διασυνοριακές αγορές αυξάνουν τις ευκαιρίες εύρεσης φτηνότερων προσφορών για τα ίδια προϊόντα (συμπεριλαμβανομένων όλων των εξόδων) [7].

Πρόσβαση σε προϊόντα που δεν είναι διαθέσιμα σε εγχώριο επίπεδο

10. Σε αρκετές χώρες υπάρχουν πολλά προϊόντα που είναι αδύνατον να αγοραστούν ηλεκτρονικά. Ως εκ τούτου, οι διασυνοριακές αγορές έχουν το εγγενές πλεονέκτημα ότι παρέχουν στους καταναλωτές τη δυνατότητα να βρουν προϊόντα που δεν διατίθενται ηλεκτρονικά σε τοπικό επίπεδο. Συνεπώς, η εσωτερική αγορά έχει τεράστιες δυνατότητες να αναπτύξει έναν μακροσκελή κατάλογο προϊόντων που θα ήταν οικονομικά ασύμφορο να διανέμονται σε εθνική βάση, ιδίως στα μικρότερα κράτη μέλη.

Σχήμα 2. Ποσοστό των αναζητήσεων προϊόντων στις οποίες βρέθηκαν μόνο διασυνοριακές προσφορές

(...PICT...)

(...PICT...)

Πηγή : YouGovPsychonomics (2009)

11. Η κοινοτικής κλίμακας έρευνα στα καταστήματα ηλεκτρονικών αγορών έδειξε ότι σε μερικές χώρες για τα περισσότερα προϊόντα είναι ιδιαίτερα δύσκολο να βρεθούν ηλεκτρονικές εγχώριες προσφορές (σχήμα 2). Αυτό συμβαίνει κυρίως στις μικρότερες αγορές, πράγμα που σημαίνει ότι μια διασυνοριακή προσφορά είναι ο μόνος τρόπος που διαθέτουν οι αγοραστές για να αγοράσουν αυτά τα προϊόντα, αν η επιχείρηση λιανικού εμπορίου είναι πρόθυμη να τους τα παραδώσει. Οι ερευνητές στην Κύπρο, τη Μάλτα και το Λουξεμβούργο, αλλά και στη Λιθουανία, τη Λετονία, την Ιρλανδία, το Βέλγιο, την Εσθονία, την Πορτογαλία και τη Φινλανδία, δεν μπόρεσαν να βρουν εγχώριες ηλεκτρονικές προσφορές για τουλάχιστον τα μισά από τα προϊόντα για τα οποία έψαξαν [8].

Εκταση του κατακερματισμου τησ ηλεκτρονικής εσωτερικής αγοράς

12. Δυστυχώς, αντίθετα προς ό,τι θα αναμενόταν λαμβανομένης υπόψη της «χωρίς σύνορα» φύσης του ηλεκτρονικού εμπορίου, οι καταναλωτές δεν έχουν ίση πρόσβαση στις διασυνοριακές προσφορές: οι καταναλωτές μερικών χωρών είναι εξαιρετικά απίθανο να βρουν ξένα καταστήματα που είναι πρόθυμα να δεχτούν παραγγελία. Ενώ οι προσφορές είναι τεχνικά προσιτές στους καταναλωτές που τις αναζητούν ηλεκτρονικά, σε κάποιο σημείο της διαδικασίας πραγματοποίησης της παραγγελίας, οι ιστότοποι διακόπτουν τη συναλλαγή.

13. Η κοινοτικής κλίμακας έρευνα στα καταστήματα ηλεκτρονικών αγορών κατέδειξε το μέγεθος του προβλήματος. Συνολικά, πραγματοποιήθηκαν 10.964 διασυνοριακές δοκιμές. Κατά μέσον όρο μόνο στο 39% των περιπτώσεων ήταν θεωρητικά δυνατόν να δοθεί παραγγελία σε ηλεκτρονικό κατάστημα εγκατεστημένο σε χώρα διαφορετική από τη χώρα του καταναλωτή. Το 61% του συνόλου των παραγγελιών δεν τελεσφόρησαν είτε λόγω άρνησης του εμπόρου να παραδώσει το προϊόν στη χώρα του καταναλωτή είτε για άλλους λόγους (π.χ. λόγω τεχνικών προβλημάτων ή επειδή μια συγκεκριμένη επιλογή πληρωμής δεν ήταν διαθέσιμη) [9].

Σχήμα 3. Διασυνοριακές προσφορές τεχνικά προσιτές στους καταναλωτές για τις οποίες η διαδικασία παραγγελίας δεν τελεσφόρησε

(...PICT...)

(...PICT...)

Πηγή : YouGovPsychonomics (2009)

14. Πολλά καταστήματα ηλεκτρονικών αγορών δεν είναι πρόθυμα να πουλήσουν τα προϊόντα τους σε καταναλωτές από κάθε χώρα της ΕΕ. Οι αγοραστές από το Βέλγιο, τη Βουλγαρία, τη Λετονία, τη Μάλτα και τη Ρουμανία αντιμετωπίζουν τα υψηλότερα ποσοστά αποτυχίας (σχήμα 3). Πολλά καταστήματα διαχωρίζουν τους καταναλωτές με βάση τον τόπο κατοικίας τους. Για παράδειγμα, πολλοί ερευνητές δεν μπόρεσαν να καταχωριστούν στον ιστότοπο προκειμένου να συνεχιστεί η συναλλαγή, πολλοί ιστότοποι αρνήθηκαν να στείλουν προϊόντα στη χώρα του αγοραστή και πολλές επιλογές πληρωμής δεν ήταν εύκολα διαθέσιμες για τις διασυνοριακές συναλλαγές [10].

Αντιμετώπιση των κανονιστικών εμποδίων που παρακωλυουν το διασυνοριακό ηλεκτρονικό εμπόριο

15. Τα εμπόδια στα οποία προσκρούει το διασυνοριακό ηλεκτρονικό εμπόριο αποτελούν αντικείμενο κανονιστικών ρυθμίσεων σε επίπεδο ΕΕ από πολλά χρόνια. Ωστόσο, για να δημιουργηθεί μια ολοκληρωμένη εσωτερική αγορά λιανικού εμπορίου, πρέπει να γίνουν και άλλα βήματα. Η έκθεση την οποία εξέδωσε η Επιτροπή τον Μάρτιο του 2009 αναλύει πλήρως τα εμπόδια που αντιμετωπίζουν οι καταναλωτές και οι επιχειρήσεις [11].

16. Τα κυριότερα κανονιστικά εμπόδια που αντιμετωπίζουν οι επιχειρήσεις λιανικού εμπορίου στην Ευρώπη όσον αφορά το διασυνοριακό ηλεκτρονικό εμπόριο οφείλονται στον κατακερματισμό των κανόνων προστασίας των καταναλωτών και σε άλλους κανόνες που αφορούν τον ΦΠΑ, τα τέλη ανακύκλωσης και τις διάφορες επιβαρύνσεις. Ο τρόπος εφαρμογής αυτών των κανόνων διαφέρει πολύ από κράτος μέλος σε κράτος μέλος, πράγμα που κάνει το επιχειρηματικό περιβάλλον περίπλοκο, δαπανηρό και απρόβλεπτο για τις επιχειρήσεις που επιθυμούν να πουλήσουν τα προϊόντα τους διασυνοριακά. Επομένως, η έγκριση προτάσεων για την αντιμετώπιση αυτών των εμποδίων έχει καίρια σημασία για την αλλαγή της συμπεριφοράς των επιχειρήσεων λιανικού εμπορίου και, κατά συνέπεια, για τη βελτίωση των ευκαιριών για τους καταναλωτές.

17. Οι καταναλωτές αντιμετωπίζουν διάφορα προβλήματα, όταν προσπαθούν να αγοράσουν προϊόντα σε άλλη χώρα. Τις περισσότερες φορές οι αλλοδαπές επιχειρήσεις ηλεκτρονικού εμπορίου αρνούνται να δεχτούν παραγγελίες από καταναλωτές που ζουν σε άλλη χώρα. Εξάλλου, οι καταναλωτές δεν είναι καλά ενημερωμένοι σχετικά με το τι πρέπει να κάνουν ή σε ποιον να απευθυνθούν, αν αντιμετωπίσουν κάποιο πρόβλημα, ιδίως όταν εμπλακούν σε διαφορά με αλλοδαπό έμπορο.

18. Καθώς τα προβλήματα που έχουν επισημανθεί είναι περίπλοκα και αλληλεξαρτώμενα, απαιτείται η εφαρμογή μιας πολυεπίπεδης στρατηγικής. Το κεφάλαιο που ακολουθεί παρουσιάζει ορισμένες κατευθύνσεις δράσης κατά σειρά προτεραιότητας, με βάση την ανάλυση των βασικών προκλήσεων που εξακολουθούν να υπάρχουν. Μολονότι το κάθε σημείο είναι από μόνο του σημαντικό, ωστόσο, για να υπάρξει πλήρης απελευθέρωση του δυναμικού του διασυνοριακού ηλεκτρονικού εμπορίου, πρέπει να επιτευχθεί πρόοδος σε όλα.

Αντιμετώπιση του κατακερματισμού των κανόνων προστασίας των καταναλωτών

19. Αποτέλεσμα του κατακερματισμού των κανόνων προστασίας των καταναλωτών στις συμβάσεις, σε συνδυασμό με τους κανόνες σύγκρουσης νόμων, είναι η πρόκληση σημαντικών πρόσθετων δαπανών συμμόρφωσης για τους εμπόρους που επιθυμούν να πουλήσουν τα προϊόντα τους σε διάφορα κράτη μέλη. Η πρόταση οδηγίας για τα δικαιώματα των καταναλωτών θα εξαλείψει αυτό το βασικό εμπόδιο, που δυσχεραίνει τη δημιουργία μιας εσωτερικής αγοράς λιανικού εμπορίου. Η πρόταση επιδιώκει να συγχωνεύσει τέσσερις υπάρχουσες οδηγίες προστασίας των καταναλωτών σε μία και μόνη νομοθετική πράξη. Με τον τρόπο αυτόν θα απλουστευθούν και θα επικαιροποιηθούν οι υπάρχοντες κανόνες, θα εξαλειφθούν τα εμπόδια στην εσωτερική αγορά [12] και θα αποφευχθεί η εφαρμογή πολλών διαφορετικών συνόλων κανόνων.

20. Έτσι, η πρόταση θα δημιουργήσει, σε έναν συγκεκριμένο τομέα, ένα ενιαίο και πλήρως εναρμονισμένο σύνολο κανόνων, οι οποίοι θα εξασφαλίσουν υψηλό κοινό επίπεδο προστασίας των καταναλωτών σε ολόκληρη την Κοινότητα και θα επιτρέψουν στους εμπόρους να πωλούν τα προϊόντα τους στους καταναλωτές των 27 κρατών μελών όπως θα το έπρατταν στην πατρίδα τους, χρησιμοποιώντας, για παράδειγμα, τους ίδιους τυποποιημένους συμβατικούς όρους και το ίδιο ενημερωτικό υλικό. Συνεπώς, η πρόταση θα μειώσει σημαντικά το κόστος συμμόρφωσης των εμπόρων, ενώ θα παράσχει στους καταναλωτές υψηλό επίπεδο προστασίας.

21. Επιπλέον, η έγκριση της πρότασης θα ενισχύσει την προστασία των καταναλωτών και την επιβολή των συμβάσεων διασυνοριακού ηλεκτρονικού εμπορίου και θα διευκολύνει την εξωδικαστική επίλυση των διαφορών μέσω διαμεσολαβητών. Η Επιτροπή καλεί το Ευρωπαϊκό Κοινοβούλιο και το Συμβούλιο να δώσουν στην εν λόγω πρόταση τη δέουσα προτεραιότητα.

Εξασφάλιση της αποτελεσματικής επιβολής του άρθρου 20 της οδηγίας για τις υπηρεσίες

22. Το άρθρο 20 παράγραφος 2 της οδηγίας για τις υπηρεσίες επιδιώκει να αντιμετωπίσει ένα από τα κύρια εμπόδια στο διασυνοριακό εμπόριο με καινοτόμο τρόπο, απαιτώντας ρητά από τα κράτη μέλη να θέσουν τέρμα στις διακρίσεις που κάνουν ορισμένοι έμποροι οι οποίοι αρνούνται να πουλήσουν τα προϊόντα τους σε ορισμένους καταναλωτές ή αντιμετωπίζουν διαφορετικά τους καταναλωτές λόγω της ιθαγένειας ή του τόπου κατοικίας τους [13].

23. Το άρθρο αυτό, ενώ απαγορεύει τις διακρίσεις, επιτρέπει ωστόσο στον έμπορο να εφαρμόσει «διαφορετικές προϋποθέσεις πρόσβασης οι οποίες δικαιολογούνται άμεσα με αντικειμενικά κριτήρια», προϋποθέσεις οι οποίες μπορεί, σε ορισμένες περιπτώσεις, να περιλαμβάνουν και κανονιστικά εμπόδια. Συνεπώς, η εξάλειψη εμποδίων αυτού του είδους, όπως ορίζεται στην παρούσα ανακοίνωση, θα συμπληρώσει το άρθρο 20 παράγραφος 2, μειώνοντας για τους εμπόρους τους πιθανούς λόγους επίκλησης αυτών των κριτηρίων.

24. Λόγω της σημασίας του άρθρου 20 παράγραφος 2 για το διασυνοριακό ηλεκτρονικό εμπόριο, η πλήρης εφαρμογή και η αποτελεσματική επιβολή του αποτελεί κορυφαία προτεραιότητα για την Επιτροπή. Ως εκ τούτου, η Επιτροπή παρέχει οδηγίες στα κράτη μέλη, προκειμένου να εξασφαλιστεί η μεταφορά του εν λόγω άρθρου στο εσωτερικό δίκαιο των κρατών μελών έως το τέλος του 2009, και σκοπεύει στη συνέχεια να παρακολουθεί ενεργά την επιβολή του από τις εθνικές αρχές και τα δικαστήρια των κρατών μελών.

Αύξηση της αποτελεσματικότητας της διασυνοριακής επιβολής

25. Οι καταναλωτές θα έχουν μεγαλύτερη εμπιστοσύνη στο διασυνοριακό εμπόριο, αν γνωρίζουν ότι οι αρχές προστασίας των καταναλωτών ελέγχουν τις επιχειρηματικές πρακτικές των εμπόρων. Οι τακτικές συντονισμένες ενέργειες εποπτείας της αγοράς («σαρώσεις»), που διενεργούνται μεταξύ των αρχών επιβολής των κανόνων προστασίας των καταναλωτών στο πλαίσιο του κανονισμού σχετικά με τη συνεργασία για την προστασία των καταναλωτών, έδωσαν στις εθνικές αρχές τη δυνατότητα να διερευνήσουν παρατυπίες και να εξασφαλίσουν τη συμμόρφωση με τους κανόνες προστασίας των καταναλωτών [14].

26. Η πρόσφατη «σάρωση» που διενεργήθηκε τον Μάιο του 2009 για τις ηλεκτρονικές πωλήσεις ηλεκτρονικού εξοπλισμού αποκάλυψε παρατυπίες στο 55% των ιστοτόπων. Τα πιο συνηθισμένα προβλήματα που εντοπίστηκαν αφορούσαν τη μη παροχή πληροφοριών ή την παροχή παραπλανητικών ή ελλιπών πληροφοριών σχετικά με τα δικαιώματα των καταναλωτών, τα συνολικά έξοδα και τα στοιχεία επικοινωνίας του εμπόρου, πράγμα που καταδεικνύει την ανάγκη για καλύτερη επιβολή των διατάξεων της οδηγίας σχετικά με το ηλεκτρονικό εμπόριο, καθώς και των κανόνων προστασίας του καταναλωτή. Στην επόμενη φάση επιβολής, τα κράτη μέλη θα αντιμετωπίζουν τις διασυνοριακές παρατυπίες ζητώντας αρωγή από τις αρχές άλλων κρατών μελών για τη διερεύνηση των υποθέσεων και την επιβολή των κανόνων [15].

27. Για την εξάλειψη των εμποδίων, την αύξηση της διαφάνειας στην πληροφόρηση και την ενίσχυση της εμπιστοσύνης των καταναλωτών στην αξιοπιστία των ηλεκτρονικών προσφορών και των εμπόρων είναι απαραίτητη η αποτελεσματικότερη επιβολή των υπαρχόντων κανόνων από τα κράτη μέλη. Η Επιτροπή διατύπωσε πρόσφατα διάφορες συγκεκριμένες συστάσεις για τον τρόπο επίτευξης του στόχου αυτού [16].

Αντιμετώπιση των αθέμιτων εμπορικών πρακτικών

28. Η οδηγία για τις αθέμιτες εμπορικές πρακτικές (2005/29/EK) καθορίζει για όλη την ΕΕ ένα ενιαίο σύνολο κανόνων για τις νόμιμες και τις απαγορευμένες εμπορικές πρακτικές στις συναλλαγές μεταξύ επιχειρήσεων και καταναλωτών [17]. Για να εξασφαλιστεί ότι οι ηλεκτρονικές επιχειρήσεις λιανικού εμπορίου μπορούν να εμπορεύονται και να διαφημίζουν τα προϊόντα τους μέσα σε ένα απλουστευμένο και προβλέψιμο ρυθμιστικό περιβάλλον και για να μπορούν οι καταναλωτές να εμπιστεύονται τις ηλεκτρονικές προσφορές που βλέπουν, είναι τώρα σημαντικό να εξασφαλίσουν οι εθνικοί φορείς επιβολής την ομοιόμορφη εφαρμογή της οδηγίας.

29. Ως εκ τούτου, έως το τέλος του 2009, η Επιτροπή θα εκδώσει κατευθυντήριες γραμμές που θα καλύπτουν, μεταξύ άλλων, τις νέες έννοιες που εισάγονται από την οδηγία, ούτως ώστε να προαχθεί η ομοιόμορφη ερμηνεία και εφαρμογή τους. Έτσι, θα είναι πιο εύκολο για τους σοβαρούς εμπόρους να αναπτύσσουν διασυνοριακές εμπορικές πρακτικές, ιδίως ηλεκτρονικά. Η αποτελεσματικότερη διασυνοριακή επιβολή της νομοθεσίας για τις αθέμιτες πρακτικές θα ενισχύσει τα μέγιστα την καταναλωτική εμπιστοσύνη και θα ωφελήσει πολύ τους καλόπιστους εμπόρους, διότι θα μειώσει τον αθέμιτο ανταγωνισμό από απατεώνες εμπόρους.

Προώθηση των εναλλακτικών συστημάτων επίλυσης διαφορών και της διασυνοριακής διαδικασίας μικροδιαφορών

30. Εκτός από τις τρέχουσες ενέργειες επιβολής, έχουν θεσπιστεί, σε επίπεδο ΕΕ, μηχανισμοί που διευκολύνουν την αποτελεσματική αντιμετώπιση των προβλημάτων: η διασυνοριακή διαδικασία μικροδιαφορών, η οποία άρχισε να εφαρμόζεται το 2009, απλουστεύει, επιταχύνει και μειώνει τα δικαστικά έξοδα για τις αξιώσεις που δεν υπερβαίνουν τα 2.000 ευρώ, ενώ η οδηγία για ορισμένα θέματα διαμεσολάβησης σε αστικές και εμπορικές υποθέσεις ενισχύει τη διαμεσολάβηση [18].

31. Η Επιτροπή διευκολύνει επίσης την πρόσβαση των καταναλωτών σε εξωδικαστικές διαδικασίες διευθέτησης ηλεκτρονικών διασυνοριακών διαφορών μέσω του δικτύου των Ευρωπαϊκών Κέντρων Καταναλωτών (ECC-Net), που συνδέει τους καταναλωτές με 400 εναλλακτικούς φορείς επίλυσης διαφορών στην ΕΕ [19]. Η Επιτροπή θα προωθήσει περαιτέρω αυτούς τους μηχανισμούς με τη δημοσίευση ενός οδηγού για τη διαδικασία μικροδιαφορών, ο οποίος θα απευθύνεται στους πολίτες, με τη δημιουργία μιας διαδικτυακής πύλης της ΕΕ για την ηλεκτρονική δικαιοσύνη και με την αύξηση των προσπαθειών για προώθηση του ECC-Net.

Απλούστευση των υποχρεώσεων υποβολής δηλώσεων ΦΠΑ για τις επιχειρήσεις πώλησης προϊόντων εξ αποστάσεως

32. Σήμερα οι επιχειρήσεις ηλεκτρονικού εμπορίου υποχρεούνται να αποκτήσουν αριθμό ΦΠΑ σε κάθε χώρα στην οποία οι ετήσιες πωλήσεις τους υπερβαίνουν ένα ορισμένο κατώτατο όριο, πρόβλημα που επιτείνεται από το γεγονός ότι τα κατώτατα όρια και οι συντελεστές ΦΠΑ διαφέρουν από χώρα σε χώρα.

33. Η Επιτροπή έχει προτείνει την εφαρμογή ενιαίου συστήματος για τα μη εγκατεστημένα φορολογητέα πρόσωπα, πράγμα που θα επιτρέψει στους εμπόρους να εκπληρώνουν στο κράτος μέλος τους ορισμένες υποχρεώσεις ΦΠΑ, όπως η καταχώρισή τους στα σχετικά μητρώα και η υποβολή δηλώσεων ΦΠΑ, και θα απλουστεύσει τις ρυθμίσεις για τις πωλήσεις εξ αποστάσεως με τον καθορισμό ενός ενιαίου για όλη την ΕΕ κατώτατου ορίου ύψους 150.000 ευρώ [20].

34. Επιπλέον, οι επιχειρήσεις πώλησης προϊόντων εξ αποστάσεως υποχρεούνται σήμερα να εκδίδουν πάντοτε πλήρες τιμολόγιο ΦΠΑ, ακόμη και όταν οι εγχώριες επιχειρήσεις που πωλούν τα ίδια αγαθά στον ίδιο πελάτη ενδέχεται να μην έχουν την ίδια υποχρέωση. Η Επιτροπή πρότεινε τη θέσπιση «απλουστευμένου τιμολογίου» για τις επιχειρήσεις πώλησης προϊόντων εξ αποστάσεως υπό ορισμένες προϋποθέσεις [21].

35. Και οι δύο προτάσεις θα διευκολύνουν σημαντικά τις επιχειρήσεις διασυνοριακής πώλησης προϊόντων εξ αποστάσεως να συμμορφωθούν με τις υποχρεώσεις τους όσον αφορά τον ΦΠΑ. Συνεπώς, η Επιτροπή καλεί το Συμβούλιο να δώσει στις εν λόγω προτάσεις τη δέουσα προτεραιότητα.

Μείωση του διοικητικού φόρτου των ηλεκτρονικών επιχειρήσεων όσον αφορά τα απόβλητα ηλεκτρικού και ηλεκτρονικού εξοπλισμού

36. Οι διασυνοριακές πωλήσεις ηλεκτρονικών προϊόντων (μια από τις κατηγορίες προϊόντων για τις οποίες υπάρχει η μεγαλύτερη ηλεκτρονική ζήτηση) προσκρούουν και σε άλλα κανονιστικά εμπόδια. Η τρέχουσα έλλειψη εναρμόνισης όσον αφορά την εφαρμογή, σε εθνικό επίπεδο, των κανόνων για τα απόβλητα ηλεκτρικού και ηλεκτρονικού εξοπλισμού (οδηγία ΑΗΗΕ) έχει ως συνέπεια την ύπαρξη διαφόρων επιπέδων τελών και ορίων για την καταχώριση και τη δήλωση του ηλεκτρικού και του ηλεκτρονικού εξοπλισμού από τις επιχειρήσεις ηλεκτρονικού λιανικού εμπορίου, επιπέδων που μπορεί να είναι απαγορευτικά για τους διασυνοριακούς εμπόρους.

37. Στην πρόσφατη πρότασή της, η Επιτροπή έλαβε σημαντικά μέτρα για την εναρμόνιση της εφαρμογής, διευκρινίζοντας ορισμένες διατάξεις της οδηγίας, συμπεριλαμβανομένου του πεδίου εφαρμογής της. Το άρθρο 16 προτείνει την εναρμόνιση των διαδικασιών καταχώρισης και δήλωσης από τους παραγωγούς στην ΕΕ, εξασφαλίζοντας τη διαλειτουργικότητα των εθνικών μητρώων παραγωγών. Η ρύθμιση αυτή θα επιτρέψει στους παραγωγούς να εγγράφονται στα μητρώα ενός μόνο κράτους μέλους για το σύνολο των δραστηριοτήτων τους σε όλη την ΕΕ αντί να εγγράφονται στα μητρώα κάθε κράτους μέλους χωριστά [22].

38. Η πρόταση της Επιτροπής θα συμβάλει σημαντικά στην άμβλυνση των πρακτικών προβλημάτων που προσδιορίστηκαν στο πλαίσιο του σημερινού συστήματος. Η Επιτροπή καλεί το Ευρωπαϊκό Κοινοβούλιο και το Συμβούλιο να δώσουν στην εν λόγω πρόταση τη δέουσα προτεραιότητα.

Πρακτικές λύσεις για τη διαχείριση των τελών δικαιωμάτων πνευματικής ιδιοκτησίας

39. Από το 2006 οι σχετικοί παράγοντες σε εθνικό και ευρωπαϊκό επίπεδο διαπραγματεύονται λύσεις για τα πρακτικά ζητήματα που συνδέονται με τη διασυνοριακή διαχείριση των τελών που επιβάλλονται στις πωλήσεις κενών μέσων και συσκευών εγγραφής για δικαιώματα πνευματικής ιδιοκτησίας. Σήμερα οι διασυνοριακοί έμποροι μπορεί να πληρώνουν και να δηλώνουν τέλη δικαιωμάτων πνευματικής ιδιοκτησίας σε διάφορες χώρες για τα ίδια αγαθά.

40. Οι περισσότεροι εμπλεκόμενοι παράγοντες συμφωνούν ότι το σημερινό σύστημα δήλωσης, πληρωμής και απόδοσης των τελών παρακωλύει το διασυνοριακό ηλεκτρονικό εμπόριο. Μέχρι τώρα δεν έχει επιτευχθεί καμία συμφωνία όσον αφορά την υιοθέτηση πρακτικών λύσεων που θα καθιστούσαν τα υπάρχοντα εθνικά συστήματα τελών πιο λειτουργικά. Οι εμπλεκόμενοι παράγοντες πρέπει να εντείνουν τις προσπάθειές τους για την ταχεία εξεύρεση λύσεων, έτσι ώστε να μπορέσουν οι επιχειρήσεις να βελτιώσουν τα διασυνοριακά τους συστήματα επιμελητείας (logistics).

Στο πλαίσιο των κάθετων περιορισμών, συμβολή στη μείωση των εμποδίων στις ηλεκτρονικές πωλήσεις

41. Οι κανόνες ανταγωνισμού για τους κάθετους περιορισμούς έχουν συμβάλει σημαντικά στην εξάλειψη των αδικαιολόγητων περιορισμών του ηλεκτρονικού εμπορίου στις συμφωνίες διανομής, απαγορεύοντας τους αντίθετους με τον ανταγωνισμό περιορισμούς στη διασυνοριακή εμπορία και πώληση προϊόντων μέσω του διαδικτύου [23]. Ο σημερινός κανονισμός απαλλαγής κατά κατηγορία θα λήξει στις 31 Μαΐου 2010. Η Επιτροπή εξετάζει τώρα τον τρόπο με τον οποίο έχει εφαρμοστεί μέχρι σήμερα ο εν λόγω κανονισμός, προκειμένου να αποσαφηνίσει και να απλουστεύσει αυτούς τους κανόνες. Η Επιτροπή μελετά επίσης τον τρόπο με τον οποίο η εν εξελίξει επανεξέταση μπορεί να συμβάλει στη μείωση των εμποδίων στις πωλήσεις μέσω του διαδικτύου και να επιφέρει κέρδη αποδοτικότητας που αυξάνουν την ευημερία των καταναλωτών [24].

42. Όσον αφορά την αποκλειστική διανομή, η τρέχουσα επανεξέταση θα αναλύσει διεξοδικότερα τα κριτήρια που χρησιμοποιούνται για τη διάκριση μεταξύ ενεργητικών και παθητικών πωλήσεων, με στόχο τον προσδιορισμό των συνηθέστερων πρακτικών που πρέπει να θεωρούνται περιορισμοί στις παθητικές πωλήσεις και που ενδέχεται να παραβιάζουν τους κανόνες ανταγωνισμού. Για παράδειγμα, η έννοια της παράνομης συμπεριφοράς θα μπορούσε να περιλαμβάνει πρακτικές όπως η υποχρέωση του αποκλειστικού διανομέα να έχει στον ιστότοπό του έναν μηχανισμό αυτόματης ανακατεύθυνσης των πελατών στον ιστότοπο του κατασκευαστή ή στους ιστοτόπους άλλων αποκλειστικών διανομέων. Ένα άλλο παράδειγμα θα μπορούσε να είναι η διακοπή της διαδικασίας διαδικτυακής συναλλαγής του καταναλωτή, αν από τα στοιχεία της πιστωτικής του κάρτας προκύπτει διεύθυνση που δεν βρίσκεται μέσα στο συγκεκριμένο αποκλειστικό έδαφος.

43. Όσον αφορά την επιλεκτική διανομή, η τρέχουσα επανεξέταση θα διερευνήσει αν τα κριτήρια που χρησιμοποιούνται για την επιλογή των εμπόρων (όπως η υποχρέωση του εμπόρου να διαθέτει κανονικό κατάστημα) μπορούν να δικαιολογηθούν βάσει λόγων ευημερίας των καταναλωτών και αν περιορίζουν αδικαιολόγητα τις ηλεκτρονικές και τις διασυνοριακές συναλλαγές. Η κάθετη επανεξέταση θα διερευνήσει επίσης αν μέσα στα δίκτυα επιλεκτικής διανομής οι κατασκευαστές αποτρέπουν ή όχι τους επιλεγμένους εμπόρους από τη χρήση του διαδικτύου.

44. Η ηλεκτρονική διανομή θα είναι ένας από τους κύριους τομείς της τρέχουσας επανεξέτασης των κανόνων ανταγωνισμού για τους κάθετους περιορισμούς. Εν προκειμένω η Επιτροπή θα εξετάσει διεξοδικά αν οι υπάρχοντες κανόνες πρέπει να προσαρμοστούν με σκοπό την περαιτέρω προώθηση του διασυνοριακού ηλεκτρονικού εμπορίου.

Βελτίωση των συστημάτων πληρωμής και επιμελητείας (logistics) και αντιμετώπιση των τεχνικών εμποδίων

45. Τα συστήματα πληρωμής βρίσκονται επίσης στο επίκεντρο της δράσης της ΕΕ, με στόχο την αύξηση της διαλειτουργικότητας και τη δημιουργία μιας ενιαίας διασυνοριακής αγοράς, είτε μέσω νομοθετικών πράξεων (οδηγία για τις υπηρεσίες πληρωμών) είτε με την υποστήριξη πρωτοβουλιών των επιχειρηματικών κλάδων (ενιαίος ευρωπαϊκός χώρος πληρωμών) [25]. Ωστόσο, η δυνατότητα των καταναλωτών και των εμπόρων (και ιδίως των ΜΜΕ) να πραγματοποιούν και να λαμβάνουν διασυνοριακές ηλεκτρονικές πληρωμές σε όλη την ΕΕ εξακολουθεί να αποτελεί πρόκληση και σημαντικό αποτρεπτικό παράγοντα για το διασυνοριακό εμπόριο.

46. Το 2008, με την έκδοση της τρίτης ταχυδρομικής οδηγίας, η οποία υποχρεώνει τα κράτη μέλη να ανοίξουν πλήρως τις ταχυδρομικές αγορές τους, δόθηκε νέα ώθηση στη μεταρρύθμιση του ταχυδρομικού τομέα. Με το πλήρες άνοιγμα της αγοράς θα δημιουργηθεί εσωτερική ταχυδρομική αγορά και οι ταχυδρομικοί οργανισμοί θα μπορούν να ιδρύουν υποκαταστήματα σε άλλα κράτη μέλη και να παραδίδουν ταχυδρομικά προϊόντα μέσω του δικτύου τους ή θα έχουν περισσότερες επιλογές όσον αφορά τον ταχυδρομικό οργανισμό που θα χρησιμοποιούν στα άλλα κράτη μέλη για το ενδοκοινοτικό ταχυδρομείο. Οι καταναλωτές και οι έμποροι θα ωφεληθούν από τη βελτίωση που θα προκύψει σε επίπεδο διασυνοριακής επιμελητείας [26].

47. Η Επιτροπή θα εξακολουθήσει επίσης να μεριμνά για την εξάλειψη των αδικαιολόγητων εμποδίων στο εμπόριο προϊόντων στην εσωτερική αγορά και για την αποτροπή της δημιουργίας νέων εμποδίων.

Συμπληρωματικές ενέργειες για την εξάλειψη των μη κανονιστικών εμποδίων στο διασυνοριακό ηλεκτρονικό εμπόριο

Συνεργασία με τη βιομηχανία για την προώθηση μιας πανευρωπαϊκής ηλεκτρονικής λιανικής αγοράς

48. Οι αντιλήψεις των καταναλωτών για τις ηλεκτρονικές ευκαιρίες απορρέουν εν μέρει από επιχειρησιακά πρότυπα που θεωρούσαν μέχρι τώρα την ηλεκτρονική εσωτερική αγορά άθροισμα χωριστών εθνικών αγορών.

49. Η Επιτροπή καλεί τις πιο σημαντικές μηχανές αναζήτησης και τους παράγοντες του ηλεκτρονικού τομέα να συμβάλουν στην καλύτερη συνειδητοποίηση των διασυνοριακών ευκαιριών από τους καταναλωτές. Οι ηλεκτρονικές επιχειρήσεις πρέπει να υιοθετήσουν ονόματα χώρου που τελειώνουν σε .eu, που είναι το ενιαίο κορυφαίου επιπέδου όνομα χώρου για την Ευρώπη, σε μια προσπάθεια να καταργηθούν οι εθνικές αντιλήψεις που βασίζονται στα ονόματα χώρου κάθε χώρας. Επιπλέον, καθώς κάθε εταιρεία που καταχωρίζεται στον χώρο .eu οφείλει να συμμορφώνεται με τους ευρωπαϊκούς κανόνες, η αναζήτηση επιχειρήσεων που ανήκουν στον χώρο .eu παρέχει κάποια μορφή βασικής προστασίας στους καταναλωτές. Εξάλλου, οι ευρωπαϊκές επιχειρήσεις υψηλών προδιαγραφών θα μπορούσαν να «ξεχωρίσουν» υιοθετώντας το .eu. Οι έμποροι πρέπει να δημιουργήσουν πολυκρατικούς ή πανενωσιακούς ιστοτόπους.

50. Αν και η εξεύρεση διασυνοριακών προσφορών στο διαδίκτυο είναι εφικτή, ωστόσο απαιτεί περισσότερο χρόνο και προσπάθεια από την εξεύρεση εγχώριων προσφορών που απευθύνονται σε εθνικό κοινό. Οι μεγάλες μηχανές αναζήτησης και οι ιστότοποι σύγκρισης τιμών πρέπει να προσφέρουν συστηματικότερα κατατάξεις αναζητήσεων ή συγκρίσεις τιμών που να παρουσιάζουν τόσο διασυνοριακές όσο και εγχώριες προσφορές σε περισσότερες από μία γλώσσες [27]. Η πείρα που αποκτήθηκε στον αεροπορικό τομέα έδειξε ότι οι πολυγλωσσικοί, διαφανείς ιστότοποι είναι ο καλύτερος τρόπος προώθησης των διασυνοριακών ηλεκτρονικών συναλλαγών [28]. Η Επιτροπή θα εξακολουθήσει να συζητά με τους παράγοντες της αγοράς τον τρόπο με τον οποίο μπορούν να διευκολύνουν το διασυνοριακό ηλεκτρονικό εμπόριο.

Πληροφόρηση των καταναλωτών και των εμπόρων

51. Οι ενημερωμένοι καταναλωτές, που γνωρίζουν τα δικαιώματά τους και είναι σε θέση να εντοπίσουν και να καταγγείλουν τις παραβάσεις, έχουν μεγαλύτερες δυνατότητες να αντλήσουν οφέλη από τις διασυνοριακές ηλεκτρονικές αγορές. Γι’ αυτό τον λόγο, η Επιτροπή θα επεκτείνει και θα επικαιροποιήσει τον ηλεκτρονικό οδηγό «eYouGuide to your Rights Online», που δημοσιεύθηκε τον Μάιο του 2009 [29], και θα εξακολουθήσει να υποστηρίζει το δίκτυο των Ευρωπαϊκών Κέντρων Καταναλωτών, το οποίο παρέχει πληροφορίες και συμβουλές στους διασυνοριακούς αγοραστές. Για την ενημέρωση των εμπόρων για τις υποχρεώσεις και τις ευκαιρίες τους θα χρησιμοποιηθεί το δίκτυο Enterprise Europe Network.

Καλύτερη παρακολούθηση της αγοράς

52. Στο πλαίσιο της πρόθεσης της Επιτροπής να παρακολουθεί καλύτερα τη λιανική πλευρά της εσωτερικής αγοράς, θα χρειαστεί επίσης συνεχής παρακολούθηση του διασυνοριακού ηλεκτρονικού εμπορίου, για να εξασφαλιστεί ότι οι φορείς χάραξης πολιτικής, οι φορείς επιβολής και οι πολίτες γνωρίζουν τις εξελίξεις της αγοράς. Πέρα από τις υπάρχουσες έρευνες της Eurostat, η Επιτροπή θα εξακολουθήσει να συνεργάζεται με την Ευρωπαϊκή Κεντρική Τράπεζα και τις μεγάλες εταιρείες πιστωτικών καρτών —με απόλυτο σεβασμό της νομοθεσίας περί ιδιωτικότητας και προστασίας των προσωπικών δεδομένων—, για να αναπτύξει την κατάρτιση στατιστικών για τις διασυνοριακές πωλήσεις με βάση τις συναλλαγές μέσω πιστωτικών καρτών.

Συμπερασμα

53. Η παρούσα ανακοίνωση θέτει τα θεμέλια για τη χάραξη μιας στρατηγικής με στόχο τη βελτίωση της λειτουργίας του διασυνοριακού ηλεκτρονικού εμπορίου. Η επίτευξη αυτού του στόχου θα ωφελήσει τους καταναλωτές, τις επιχειρήσεις και την ανταγωνιστικότητα της οικονομίας της ΕΕ. Η πρόοδος που επιτυγχάνεται σε όλα αυτά τα σημεία θα εξακολουθήσει να παρακολουθείται με προσοχή μέσω του πίνακα αποτελεσμάτων της καταναλωτικής αγοράς.

[1] «Έγγραφο εργασίας των υπηρεσιών της Επιτροπής: έκθεση σχετικά με το διασυνοριακό ηλεκτρονικό εμπόριο στην ΕΕ», SEC(2009) 283 της 5.3.2009, διαθέσιμο στη διεύθυνση: http://ec.europa.eu/consumers/strategy/facts_en.htm#E-commerce.

[2] Ειδικό ευρωβαρόμετρο 298: «Προστασία του καταναλωτή στην εσωτερική αγορά» (2008).

[3] Ειδικό ευρωβαρόμετρο 254: «Εσωτερική αγορά — Απόψεις και εμπειρίες των πολιτών στην ΕΕ-25» (2006).

[4] Ειδικό ευρωβαρόμετρο 298 (2008)· έκτακτο ευρωβαρόμετρο 224: «Η στάση των επιχειρήσεων απέναντι στο διασυνοριακό εμπόριο και η προστασία του καταναλωτή» (2008).

[5] Έκτακτο ευρωβαρόμετρο 224 (2008).

[6] ‘Mystery shopping evaluation of cross-border e-commerce in the EU’, YouGovPsychonomics, στοιχεία που συλλέχθηκαν για λογαριασμό της Ευρωπαϊκής Επιτροπής, 2009.

[7] YouGovPsychonomics (2009). Για την Κύπρο και τη Μάλτα τα αποτελέσματα πρέπει να ερμηνευθούν με προσοχή, διότι οι εσωτερικές προσφορές ήταν πολύ λίγες για να μπορεί να γίνει σύγκριση (βλ. σχήμα 1).

[8] YouGovPsychonomics (2009).

[9] YouGovPsychonomics (2009). Δοκιμάστηκε η δυνατότητα πραγματοποίησης παραγγελίας μέχρι την τελική σελίδα επικύρωσης. Στην πράξη δεν έγινε καμία αγορά.

[10] YouGovPsychonomics (2009).

[11] «Έγγραφο εργασίας των υπηρεσιών της Επιτροπής: έκθεση σχετικά με το διασυνοριακό ηλεκτρονικό εμπόριο στην ΕΕ», SEC(2009) 283 της 5.3.2009.

[12] Πρόταση οδηγίας για τα δικαιώματα των καταναλωτών — COM(2008) 614.

[13] Οδηγία 2006/123/EK, της 12ης Δεκεμβρίου 2006, για τις υπηρεσίες στην εσωτερική αγορά.

[14] Κανονισμός (ΕΚ) αριθ. 2006/2004, της 27ης Οκτωβρίου 2004, σχετικά με τη συνεργασία μεταξύ των εθνικών αρχών που είναι αρμόδιες για την επιβολή της νομοθεσίας για την προστασία των καταναλωτών.

[15] Βλ.: http://ec.europa.eu/consumers/enforcement/sweep/electronic_goods/index_en.htm.

[16] Ανακοίνωση COM(2009) 330, της 2.7.2009, σχετικά με την επιβολή του κοινοτικού καταναλωτικού κεκτημένου.

[17] Οδηγία 2005/29/EK, της 11ης Μαΐου 2005, για τις αθέμιτες εμπορικές πρακτικές των επιχειρήσεων προς τους καταναλωτές στην εσωτερική αγορά.

[18] Κανονισμός (ΕΚ) αριθ. 861/2007 για τη θέσπιση ευρωπαϊκής διαδικασίας μικροδιαφορών· οδηγία 2008/52/EK για ορισμένα θέματα διαμεσολάβησης σε αστικές και εμπορικές υποθέσεις.

[19] Βλ. http://ec.europa.eu/consumers/redress_cons/index_en.htm.

[20] Πρόταση οδηγίας του Συμβουλίου που τροποποιεί την οδηγία 77/388/EOK με σκοπό την απλούστευση των υποχρεώσεων που απορρέουν από τον φόρο προστιθεμένης αξίας — COM(2004) 728 τελικό.

[21] Πρόταση για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τους κανόνες τιμολόγησης — COM(2009) 21.

[22] Πρόταση αναδιατύπωσης της οδηγίας 2002/96/EK σχετικά με τα απόβλητα ηλεκτρικού και ηλεκτρονικού εξοπλισμού (ΑΗΗΕ) — COM(2008) 810.

[23] Κανονισμός (ΕΚ) αριθ. 2790/1999 της Επιτροπής, της 22ας Δεκεμβρίου 1999, για την εφαρμογή του άρθρου 81 παράγραφος 3 της συνθήκης σε ορισμένες κατηγορίες κάθετων συμφωνιών και εναρμονισμένων πρακτικών (κανονισμός απαλλαγής κατά κατηγορία)· ανακοίνωση της Επιτροπής (2000/C 291/01) «Κατευθυντήριες γραμμές για τους κάθετους περιορισμούς».

[24] Βλ. «Online Commerce Roundtable: Opportunities and Barriers to Online Retailing» (Στρογγυλή τράπεζα για το ηλεκτρονικό εμπόριο: ευκαιρίες και εμπόδια για τις λιανικές πωλήσεις μέσω του διαδικτύου), στη διεύθυνση: http://ec.europa.eu/competition/consultations/2009_online_commerce/roundtable_report_en.pdf.

[25] Οδηγία 2007/64/EΚ για τις υπηρεσίες πληρωμών στην εσωτερική αγορά.

[26] Οδηγία 97/67/EK (όπως τροποποιήθηκε με την οδηγία 2002/39/EK και την οδηγία 2008/6/EK): η «ταχυδρομική οδηγία».

[27] Όπως συνιστά η ανακοίνωση της Επιτροπής COM(2008) 566 «Πολυγλωσσία: πλεονέκτημα για την Ευρώπη και κοινή δέσμευση».

[28] Ιδίως μετά την έκδοση του κανονισμού (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (αναδιατύπωση).

[29] Βλ. http://ec.europa.eu/information_society/eyouguide/navigation/index_en.htm.

--------------------------------------------------